A BIZOTTSÁG HATÁROZATA
(2006. január 16.)
a Mexikóból importált, emberi fogyasztásra szánt, lófélékből származó húsra és húskészítményekre vonatkozó különleges feltételekről
(az értesítés a C(2006) 16. számú dokumentummal történt)
(EGT vonatkozású szöveg)
(2006/27/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (1) bekezdésére,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (2) és különösen annak 53. cikke (1) bekezdésére,
mivel:
(1)
A 97/78/EK irányelvvel és a 178/2002/EK rendelettel összhangban el kell fogadni a szükséges intézkedéseket az olyan, harmadik országokból származó termékek behozatalát illetően, amelyek bármiféle komoly veszélyt jelenthetnek az állategészségügy vagy a közegészségügy szempontjából, vagy amelyek olyan harmadik országból származnak, ahol ilyen veszély van terjedőben.
(2)
Az egyes hormon- vagy tireosztatikus hatású anyagoknak és a β-agonistáknak az állattenyésztésben történő felhasználására vonatkozó tilalomról, valamint a 81/602/EGK, 88/146/EGK és 88/299/EGK irányelv hatályon kívül helyezéséről szóló, 1996. április 29-i 96/22/EK tanácsi irányelv (3) megtiltja a harmadik országokból történő behozatalt az olyan állatok, illetve az olyan állatokból származó húsok és húskészítmények esetében, amelyeket a fent említett anyagokkal kezeltek, kivéve ha a kezelésre terápiás vagy tenyésztéstechnikai célból került sor.
(3)
Az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendelet (4) megállapítja azon anyagok jegyzékét, amelyek alkalmazása nem megengedett a hústermelés során, valamint azon anyagok jegyzékét, amelyek tekintetében maximális maradékanyag-határérték meghatározására került sor. A rendelet megállapítja azoknak az állatgyógyászati készítményekben használt hatóanyagoknak a jegyzékét is, amelyek tekintetében ideiglenes maximális maradékanyag-határértékek meghatározására került sor. Ezek az anyagok jelen lehetnek a lófélék húsában.
(4)
A Mexikóban tett legutóbbi közösségi ellenőrző látogatás komoly hiányosságokat tárt fel a mexikói hatóságoknak a lófélék húsára irányuló, megbízható ellenőrzések végrehajtására való képességét illetően, különösen a 96/22/EK irányelv által betiltott anyagok jelenlétének kimutatása terén.
(5)
Ezenkívül a vizsgálat súlyos hiányosságokat tárt fel az állatgyógyászati készítmények piacának felügyeletét illetően, beleértve a nem engedélyezett termékek ellenőrzését is. E hiányosságok lehetővé teszik, hogy a tiltott anyagokat könnyen fel lehessen használni a lóhústermelés során. Következésképpen az említett anyagok jelen lehetnek az emberi fogyasztásra szánt, lófélékből származó húsban és húskészítményekben. Ezen anyagok élelmiszerekben való jelenléte súlyos kockázatot jelenthet az emberi egészségre.
(6)
A Mexikóból importált, lófélékből származó hús és húskészítmények közösségi határra érkezésekor a tagállamoknak végre kell hajtaniuk a megfelelő ellenőrzéseket annak érdekében, hogy megelőzzék az emberi fogyasztásra alkalmatlan ilyen hús és húskészítmények forgalomba hozatalát.
(7)
A 178/2002/EK rendelet létrehozza a sürgősségi riasztórendszert, amelyet a 97/78/EK irányelv 22. cikkének (2) bekezdésében előírt kölcsönös tájékoztatási követelmény teljesítése céljából alkalmazni kell. Ezenkívül a tagállamoknak időszaki jelentésekben folyamatosan tájékoztatniuk kell a Bizottságot a Mexikóból érkező, lófélékből származó húsokat és húskészítményeket tartalmazó szállítmányok tekintetében végrehajtott hatósági ellenőrzések valamennyi analitikai eredményéről.
(8)
Ezt a határozatot az illetékes mexikói hatóságok által nyújtott biztosítékok fényében és a tagállamok által lefolytatott vizsgálatok eredményei alapján felül kell vizsgálni.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy
Ezt a határozatot a Mexikóból importált, emberi fogyasztásra szánt, lófélékből származó húsra és húskészítményekre („lófélékből származó hús és húskészítmények”) kell alkalmazni.
2. cikk
Hatósági ellenőrzések
(1) A tagállamok a 96/22/EK irányelvvel összhangban, megfelelő mintavételi tervek és kimutatási módszerek alkalmazásával gondoskodnak arról, hogy valamennyi, lófélékből származó húst és húskészítményeket tartalmazó szállítmányt kockázatalapú hatósági ellenőrzésnek vessenek alá, különösen egyes hormonhatású anyagok és a növekedés serkentését szolgáló béta-agonisták jelenlétének vizsgálata céljából.
(2) A tagállamok háromhavonta jelentést nyújtanak be a Bizottsághoz az (1) bekezdés hatálya alá tartozó termékek szállítmányainak hatósági vizsgálatai során kapott analitikai eredményekről. Ezt a jelentést az egyes negyedéveket követő hónapban (áprilisban, júliusban, októberben és januárban) kell benyújtani.
3. cikk
A költségek felszámítása
Az e határozat alkalmazásával összefüggésben felmerülő valamennyi költség a feladót, a címzettet vagy valamelyikük meghatalmazottját terheli.
4. cikk
A határozatnak való megfelelés
A tagállamok haladéktalanul tájékoztatják a Bizottságot az ezen határozatnak való megfelelés érdekében hozott intézkedésekről.
5. cikk
Felülvizsgálat
Ezt a határozatot az illetékes mexikói hatóságok által nyújtott biztosítékok és a 2. cikkben említett hatósági ellenőrzések eredményei alapján felül kell vizsgálni.
6. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. január 16-án.